Sorana Cîrstea a fost învinsă de poloneza Magda Linette cu 7-5, 7-5, luni, în prima rundă a turneului WTA 500 de la Strasbourg, dotat cu premii totale de 802.237 de euro.
Cîrstea (34 ani, 30 WTA) s-a înclinat după aproape două ore de joc (1 h 53 min) în faţa polonezei care a egalat acum situaţia în meciurile directe, 3-3.
Fiecare jucătoare a avut 11 şanse de break, dar Cîrstea a salvat cinci, în timp ce Linette (32 ani, 50 WTA) a anulat şapte.
Cele două s-au înfruntat şi în 2021 la Strasbourg, Cîrstea câştigând atunci cu 3-6, 6-4, 6-2, după care a fost învinsă în finală de cehoaica Barbora Krejcikova cu 6-3, 6-3.
Sorana Cîrstea s-a ales cu un cec de 8.550 de euro şi un punct WTA pentru participare.
Tot luni, la dublu, în primul tur, perechea româno-spaniolă Monica Niculescu/Cristina Bucşa va juca împotriva cuplului ceho-slovac Marie Bouzkova/Tereza Mihalikova.